Nuwe seisoen van Republiek van Zoid Afrika | rooi rose Nuwe seisoen van Republiek van Zoid Afrika | rooi rose
Nuwe seisoen van Republiek van Zoid Afrika
Karen Zoid se gewilde geselsprogram, Republiek van Zoid Afrika, keer op 11 Oktober 2016 terug vir ’n nuwe seisoen op kykNET. Die nuwe seisoen spog met ’n nuwe tydsgleuf en sal voorts op Dinsdae om 20:30, in plaas van Donderdae, uitgesaai word.
Soos in die vorige reekse gesels Karen Zoid met van haar gunstelingdromers en -denkers, maar daar is natuurlik ’n paar verrassings ook by.
“Ek kan nie help om na elke episode deur my gaste geïnspireer te voel nie, want elke gesprek is belaai met lewenswyshede en kwinkslae,” sê sy.
Karen stof ook weer geliefde musiektreffers af wat ’n “Zoidiaanse-gedaanteverwisseling” ondergaan. Soos voorheen sal die nuwe treffers in Apple se iTunes-aanlynwinkel afgelaai kan word en later op CD en DVD beskikbaar wees.
“Hierdie reeks se musiekverwerkings het nog meer van ’n rock-aanslag”
Kykers kan ook weer uitsien na die skreeusnaakse insetsels met Annemarie Ferreira (boereraat vir bands) en Marinda Senekal die panfluitsensasie. Boonop gaan dié komiese sketse, van al vier seisoene, later vanjaar in DVD-formaat saamgevat word.
Lees ook: Karen Zoid Rock
Republiek van Zoid Afrika het al verskeie toekennings ontvang, soos ’n SAFTA-toekenning vir die beste geselsprogram, terwyl dit ook vanjaar twee Huisgenoot Tempo-toekennings opgeraap het.
Republiek van Zoid Afrika word van 11 Oktober op Dinsdae, 20:30, op kykNET (kanaal 144 op DStv) uitgesaai.
kyknetcelebskaren zoidentertainmentlocal celebs